23PES-133

Contigo Navarra-Zurekin Nafarroa talde parlamentarioko Carlos Guzmán Pérezek, Legebiltzarreko Erregelamenduan ezarritakoaren babesean, honako galdera hau egin du, Nafarroako Gobernuak idatziz erantzun dezan.

Gure pentsio-sistema publikoa erreformatzeko neurriak jasotzen dituen martxoaren 16ko 2/2023 Errege Lege-dekretuan xedatzen da Gizarte Segurantzaren sisteman sartuko direla prestakuntza-programetan sartzen diren prestakuntza-praktikak edo praktika akademikoak egiten dituzten ikasleak, unibertsitateko eta lanbide heziketako ikasleek egindakoak barne. Arau hori urriaren 1ean sartu behar zen indarrean.

Halere, ikasle horien kotizazioa heldu den urtera arte atzeratu da. Izan ere, besteak beste Ukrainako gerraren ondorio ekonomiko eta sozialei aurre egiteko neurriak jasotzen dituen ekainaren 28ko 5/2023 Errege Lege-dekretuak 2024ko urtarrilera bitarte atzeratu du ikasle horiei Gizarte Segurantzan alta emateko betebeharra. Atzerapen hori, lege-dekretuaren zioen azalpenaren arabera, honako arrazoi honi zor zaio batez ere: prestakuntza-praktikak, ordainduak izan ala ez, ez dira oro har ikasturte hasieran egiten, baizik eta bigarren edo hirugarren hiruhilekoan, prestakuntza-zentroen nahiz praktikak egiten dituztenei dagokienez Gizarte Segurantzarekiko betebeharrak betetzeko ardura dutenen egokitzapeneko lan teknikoak errazte aldera.

Horiek horrela, hauxe jakin nahi dugu:

1.- Praktikak egiten ari diren ikasleek Gizarte Segurantzan kotizatzeko araudi hori zer inpaktu izaten ari da, ikasleendako praktikak lortzeari dagokionez, Nafarroako hezkuntza-erakundeetan?

2.- Nafarroako Gobernuak neurririk hartuko al du praktikak egiteko postuen eskaintza murrizten bada eta ikasleek nahitaez egin beharreko praktiken eskaria betetzen ez bada?

3.- Nafarroako Gobernuak aurreikusita al dauka pizgarri edo laguntza politikarik, gure erkidegoko administrazio publikoek praktikak –bereziki, nahitaez egin beharrekoak– eskain ditzaten?

Iruñean, 2023ko urriaren 5ean

Foru parlamentaria: Carlos Guzmán Pérez